SKRIFTLIG FORESPØRGSEL E-2852/02

af Alexandros Alavanos (GUE/NGL) til Kommissionen

(10. oktober 2002)

Om: Problemer for frugt- og grøntsagsproducenterne i EU's medlemsstater som følge af den fortsatte anvendelse af methylbromid i udviklingslandene

Anvendelsen af methylbromid, et alsidigt middel til desinficering af jordbunden, forventes at ophøre i de højtudviklede lande i 2005, medens der for udviklingslandene forudses en tiårig dispensationsperiode samt støtte til dækning af omstillingsomkostningerne (Montreal-protokollen). På grund af denne forskelsbehandling vil frugt- og grøntsagsproducenterne i Grækenland og EU's øvrige middelhavsstater, som forpligtes til at erstatte anvendelsen af methylbromid med andre metoder, hvilket øger produktionsomkostningerne, komme i en ugunstig situation, og deres produkter vil blive fortrængt af produkter fra tredjelande, som ikke blot vil fortsætte med at anvende methylbromid men samtidig også modtage støtte til substitution af dette produkt.

1. Med hvilke midler vil Kommissionen støtte frugt- og grøntsagsproducenterne i Grækenland og EU's øvrige medlemsstater mod den alvorlige konkurrence fra tilsvarende produkter fra nordafrikanske og asiatiske lande, der producerer under anvendelse af methylbromid?

2. Med hvilke strenge foranstaltninger vil Kommissionen kontrollere bevægeligheden i EU af frugt- og grøntsagsprodukter fra lande, der også efter 2005 vil anvende methylbromid, med henblik på at beskytte forbrugernes sundhed?

3. Efterprøver EU, om de lande, hvormed der er indgået præferenceaftaler (Tyrkiet, Egypten, Marokko osv.), gradvist begrænser anvendelsen af methylbromid? Har Kommissionen oplysninger om den støtte, disse lande har modtaget fra den multilaterale fond, der yder støtte til de tillægsudgifter, der opstår som følge af begrænsningen af stoffer, der nedbryder ozonlaget?

Svar afgivet på Kommissionens vegne af Margot Wallström

(3. december 2002)

1. Da udviklingslandene generelt er i besiddelse af mindre teknisk sagkundskab og mere begrænsede finansielle ressourcer end de udviklede lande, vedtog parterne i Montreal-protokollen at fastfryse forbruget af metylbromid (MB) i 2002 og foretage en 20 %'s nedskæring i 2005 og en fuldstændig afvikling inden den 1. januar 2015. Parterne blev enige om at genbehandle denne afviklingsplan i 2003 for at få afskaffet MB, så snart der ikke længere er brug for det. På den anden side gik parterne også ind på, at landmænd fra de udviklede lande kan indføre alternativer til MB fra 2005. Kommissionen kan ikke ændre de beslutninger, parterne har truffet, men vil fortsat søge at fremme indførelsen af alternativer i alle lande så hurtigt som muligt.

Kommissionen har siden 1994 stillet 40,8 mio. EUR til rådighed for at fremme indførelsen af alternativer til MB i Fællesskabet, herunder til forsknings- og udviklingsprojekter, demonstrationsprojekter og producentuddannelse. Disse projekter er blevet udført i Belgien, Tyskland, Grækenland, Spanien, Frankrig, Italien, Nederlandene, Portugal, Sverige og Det Forenede Kongerige. Udgifterne omfatter ikke kommercielt og nationalt finansierede projekter. Projekter i Europa og andre lande har vist, at nogle alternativer til MB ikke alene øger udbyttet, men undertiden også er mere omkostningseffektive end MB.

Kommissionen og den spanske regering har i fællesskab stået bag en fire dages konference om alternativer til MB, som blev afholdt i Sevilla i marts 2002 under deltagelse af ca. 300 forskere, konsulenter, landmænd og industri- og regeringsrepræsentanter fra 18 udviklingslande og 22 udviklede lande. Kommissionen var medsponsor til denne konference i overensstemmelse med sine forpligtelser i henhold til artikel 4, stk. 2, punkt i, litra d) i Parlamentets og Rådets forordning (EF) nr. 2037/2000 af 29. juni 2000 om stoffer, der nedbryder ozonlaget(1), hvori den får pålagt at tilskynde til udvikling og anvendelse af alternativer til MB.

2. Brugen af MB er ikke et sundhedsproblem for forbrugerne, spørgsmålet drejer sig om at afskaffe MB på verdensplan for at fremme gendannelsen af ozonlaget. Maksimalgrænseværdierne (MGV) for MB i levnedsmidler er fastsat i Rådets direktiv 86/362/EØF(2) og 93/58/EF(3). Desuden vil der om kort tid blive foretaget en fuldstændig vurdering af MB på grundlag af Rådets direktiv 91/414/EØF(4), og der kan ud fra denne vurdering blive truffet beslutning om, hvorvidt MGV skal genbehandles. En eventuel genbehandling af MGV skal også tage hensyn til de MGV, der er blevet opstillet af Codex Alimentarius-kommissionen.

3. For at hjælpe med at finde frem til og indføre alternativer har protokollens multilaterale fond (MLF) stillet ca. 49 mio. US$ til rådighed for 208 projekter i mere end 55 udviklingslande. Det bør nævnes, at medlemsstaternes bidrag til MLF til afvikling af samtlige ozonnedbrydende stoffer, heriblandt MB, i udviklingslandene har tegnet sig for mere end 40 % af det samlede beløb i de seneste tre treårige finansieringsperioder. Medlemsstaterne erkender det værdifulde i at indføre alternativer så hurtigt som muligt og på denne måde skabe lige vilkår for alle lande.

Nogle udviklingslande har ensidigt fremskyndet deres afviklingsplan for at undgå yderligere afhængighed af MB og eventuel boykot af MB-behandlede varer i de udviklede lande. F.eks. har Marokko flere projekter, der skal indføre alternativer for de vigtigste afgrøder, og planer om at nedskære MB-importen/forbruget fra 1600 tons i 1998 til 275 tons i 2006. Tyrkiet vil indføre alternativer for tomater, agurker, afskårne blomster og tørret frugt og har planer om at nedskære MB-importen/forbruget fra 840 tons i 1997 til 34 tons i 2006.

(1) EFT L 244 af 29.9.2000.

(2) Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn, EFT L 221 af 7.8.1986.

(3) Rådets direktiv 93/58/EØF af 29. juni 1993 om ændring af bilag II til direktiv 76/895/EØF om fastsættelse af maksimalgrænseværdier for pesticidrester på og i frugt og grønsager, om ændring af bilaget til direktiv 90/642/EØF om fastsættelse af maksimalgrænseværdier for, på og i visse produkter af vegetabilsk oprindelse, herunder frugt og grønsager, samt om opstilling af en første fortegnelse over maksimalgrænseværdier, EFT L 211 af 23.8.1993.

(4) Rådets direktiv 91/414/EØF af 15. juli 1991 om markedsføring af plantebeskyttelsesmidler, EFT L 230 af 19.8.1991.